Dramaturg Ronald Harwood (85) sterf | Netwerk24
09 September 2020 14:40
Die Suid-Afrikaans gebore dramaturg en draaiboekskrywer sir Ronald Harwood is Dinsdag op die ouderdom van 85 jaar dood.
Ronald Harwood hou sy Oscar vir die draaiboek van 'The Pianist' vas. Foto: Getty Images
The Guardian berig Harwood het volgens Judy Daish, sy agent, in sy huis in Sussex aan natuurlike oorsake gesterf.
Volgens sy amptelike biografie, Speak Well of Me: The Authorised Biography of Ronald Harwood deur W. Sydney Robinson, is Harwood op 9 November 1934 as Ronald Horwitz in Seepunt, Kaapstad, gebore.
Hy het aan die destydse Sea Point Boys' High School gematrikuleer voordat hy sy van na Harwood verander het en sy opleiding aan die Royal Academy of Dramatic Art in Londen voortgesit het.
Hoewel hy sy loopbaan as teaterkleder en -akteur begin het, het hy in die 1960's as skrywer bekendheid verwerf. Hy word vandag veral onthou vir sy teaterstuk The Dresser (1980), wat in 1983 en 2015 vir die grootskerm verwerk is, asook Quartet (1999), wat ook tot rolprent verwerk en in 2012 uitgereik is.
Harwood is as draaiboekskrywer drie keer vir 'n Oscar benoem: in 1983 vir The Dresser, in 2003 vir The Pianist, en in 2007 vir The Diving Bell and the Butterfly. Hy het die goue beeldjie vir The Pianist ontvang.
Koningin Elizabeth II het hom in 2010 tot ridder geslaan.
Harwood was meer as 50 jaar getroud met Natasha Riehle, wat volgens verklaring deur die familie in 2013 dood is. Hy word deur hul drie kinders, Antony, Deborah en Alexandra, oorleef.